26-årige Frederik Schreiber har sammen med sine 35 ansatte udviklet computerspillet Rise of the Triad, der allerede inden udgivelsen er en stor succes i USA.

Spillet bliver først udgivet den 31. juli, men ligger allerede på en top fem over de mest solgte computerspil i USA. Den unge iværksætter har efter sin store succes fået 2 millioner kroner fra Nordjysk Lånefond og planen er i løbet af de næste par måneder at oprette et kontor i Aalborg med fem medarbejdere, der skal arbejde på at udvikle endnu et blockbuster spil. - Aalborg er spirende indenfor spiludvikling, så det var naturligt, vi gerne ville etablere os her. Der er gode lufthavnsmuligheder og kreative mennesker, siger Frederik Schreiber. I øjeblikket arbejder han i døgndrift for at få spillet Rise of the Triad færdig, så de amerikanske spilleudgivere kan få spillet klar til den officielle premiere den 31. juli.